Document ID: /fineweb-2-swissfilter-quality_10-filterrobots/filtered/02038.jsonl.gz/3968

217 aviuns cun giasts dal Forum mundial d'economia a Tavau èn platgads quest onn sin la plazza aviatica dad Altenrhein a Son Gagl. Quels aviuns pudessan en l'avegnir platgar gist usche bain sin la plazza aviatica regiunala a Samedan. Da quai è persvadì Gian Peter Niggli, deputà en il Cussegl grond. D'ina vart arrivan aviuns grazia al nov sistem da navigaziun da platgar er tar trid’aura e nauscha vista a Samedan. Da l’autra vart pudess l'Engiadina profitar da pernottaziuns tras ina collavuraziun.
Lunsch davent dal contingent
La media dals sgols sin la plazza aviatica a Samedan dals ultims quatter onns è tar 14’000 sgols. Il contingent è dentant tar 23’000 sgols l’onn. Uschia ch’er là na vesa Gian Peter Niggli betg in problem per ina collavuraziun.
Bunas schanzas
Da las 120 deputadas e deputads dal Cussegl grond han suttascrit 61 persunas l’incumbensa. Cun quest dumber è Gian Peter Niggli da buna speranza da survegnir ina resposta positiva da la regenza. Decider sche l’incumbensa sto vegnir realisada u betg, duai il Cussegl grond la stad che vegn.
RTR actualitad 11:00